**Zápisnica zo zasadania predstavenstva**

**Dátum:** 22.11.2018

**Miesto:** Ružomberok, Katolícka Univerzita, Hrabovská cesta 1, miestnosť 139, 1. poschodie

**Prítomní:** podľa prezenčnej listiny

**Program rokovania:**

V plánovanom čase o 10:00 nebolo predstavenstvo komory uznášaniaschopné v zmysle rokovacieho poriadku komory. Preto podpredseda komory využil článok 3, ods. 2 rokovacieho poriadku komory, ktorý znie: Ak nie je prítomná nadpolovičná väčšina zvolených členov orgánu komory s hlasovacím právom, rokovanie orgánu komory sa preruší. Do tridsiatich minút predseda orgánu komory alebo ním poverený člen orgánu komory zvolá náhradné rokovanie, ktoré je uznášaniaschopné pri akomkoľvek počte zvolených členov orgánu komory s hlasovacím právom.

Za zapisovateľa bola určená Mgr. Stanislava Bartošová, za overovateľov zápisnice: PhDr. Ingrid Doležalová

PhDr. Jana Mazalánová požiadala o doplnenie programu rokovania predstavenstva o kontrolu splnenia úloh z predchádzajúcich rokovaní predstavenstva. Tento návrh bol jednomyseľne prijatý.

1. **Informácia o aktivitách od posledného zasadnutia predstavenstva**

Podpredseda komory PhDr. Peter Seman informoval zúčastnených členov predstavenstva o krokoch, ktoré boli zrealizované od posledného zasadania predstavenstva. Tajomníčka komory podala informáciu o plnení ďalších úloh a uznesení prijatých na zasadnutí predstavenstva, konaného 25.10.2018 v Bratislave.

**Kontrola plnenia úloh a uznesení**

**Úloha č. 1:**

*Dohodnúť termín kontroly povereného zástupcu dozornej rady.*

Kontrola povereného zástupcu dozornej rady prebehla v sídle komory 15.11.2018. Zistené skutočnosti a komplexná správa bude predsedom dozornej rady prezentovaná na plánovanom zasadnutí snemu.

**Uznesenie č. 1**

*Predstavenstvo komory uložilo podpredsedovi PhDr. Semanovi povinnosť vyzvať listom bývalú predsedníčku komory Ing. Mgr. Pagáčovú na protokolárne odovzdanie agendy, ktorá prináležala do jej kompetencie (spisovú dokumentáciu a majetok) ako predsedu.* *Súčasne navrhli zostaviť trojčlennú komisiu, ktorá overí odovzdanie a prevzatie agendy a majetku.*

Na základe rozhodnutia predstavenstva, podpredseda komory PhDr. Peter Seman listom zo dňa 26.10.2018vyzval bývalú predsedníčku, aby protokolárne odovzdala svoju agendu, ktorá prináležala do jej kompetencie. Ku dňu rokovania neprišlo od bývalej predsedníčky žiadne vyjadrenie.

V prípade, že do 30.11.2018 Jarmila Pagáčová nebude reflektovať na predmetný list, bude v zmysle záverov rokovania predstavenstva dňa 25.10.2018 zostavená trojčlenná komisia zo zástupcu dozornej rady, disciplinárnej komisie a predstavenstva na uskutočnenie prebratia agendy týkajúcej sa kompetencie predsedu komory (t. j. pracovnoprávne dokumenty, zmluvné vzťahy ap.).

**Úloha č.2:**

*Vypracovať a následne bezodkladne umiestniť na webovej stránke komory a odoslať informáciu členom komory o náhradnom termíne snemu a tiež voľbách nového predsedu. Oznam bude obsahovať inštrukcie ako postupovať pri navrhovaní kandidátov, podkladový materiál.*

Oznam a zároveň pozvánka na zasadnutie snemu boli odoslané členom komory. Členovia predstavenstva odporučili sprostredkovať opakovane informáciu všetkým členom prostredníctvom osobnej mailovej komunikácie a to najmä o možnosti predložiť kandidátku na členov volebnej komisie a na predsedu komory, s dôrazom na termíny uzávierky kandidátov.

**Úloha č. 3:**

*Vytvoriť pracovnú skupinu k nasledujúcim témam: - novela zákona o sociálnej práci*

Pracovnú skupinu bude viesť Jana Mazalánová a František Drozd. Potrebu legislatívnych zmien k zasadnutiu snemu pripraví pracovná skupina. Jana Mazalánová navrhla, aby bola zaslaná výzva všetkým zástupcom orgánov komory o aktívne zapojenie sa do prípravy dokumentu.

Termín: do 25.11.2018, nahlásenie záujemcov na mailovú adresu Jany Mazalánovej.

**Uznesenie č. 6:**

*Na základe uznesenia zasadnutia poverili členovia predstavenstva podpredsedu PhDr. Petra Semana spracovať list a dohodnúť termínu stretnutia s ministrom MPSVR.*

Podpredseda komory Peter Seman vypracoval list, ktorý odoslal ministrovi PSVaR SR: dňa 9.11.2011. Tajomníčka komory bola poverenátelefonicky kontaktovať sekretariát ministerstva a informovať sa o doručení listu a plánovanom termíne stretnutia.

**Uznesenie č. 7:**

*Členovia predstavenstva komory zobrali na vedomie dokument Etický kódex supervízie.*

Etický kódex supervízie bol umiestnenú na webovú stránku komory.

**02. Snem 2019 a príprava doplňujúcich volieb**

V rámci ďalšieho bodu Snem 2019 tajomníčka informovalo členov predstavenstva o opätovnej žiadosti z Filozofickej fakulty Univerzity P. J. Šafárika v Košiciach o možnosti svojho krátkeho príspevku na sneme.

Predstavenstvo komory diskutovalo o tejto požiadavke odsúhlasilo žiadosť zástupcov Filozofickej fakulty Univerzity P. J. Šafárika v Košiciach o možnosť krátkeho cca 10 minútového vystúpenia na sneme komory v bode „Rôzne“. Pôjde o krátke predstavenie výskumného projektu, ktorý je zameraný na oblasť starostlivosti o seba v pomáhajúcich profesiách ako i na prípadné negatívne dôsledky, ktoré sú spojené s výkonom týchto profesií.

Ďalej boli prejednané termíny pre realizáciu volieb na sneme.

Tabuľka termínov (časová os je súčasťou príloh zápisnice)

|  |  |
| --- | --- |
| Prijatie uznesenia o konaní doplňujúcich volieb | **16.10.2018** |
| Navrhovanie kandidátov na členov volebnej komisie | do **2.12.2018**, vrátane |
| Ustanovenie volebnej komisie predstavenstvom | najneskôr do **21.12.2018** |
| Navrhovanie kandidátov na voľbu predsedu komory | do **2.12.2018**, vrátane |
| Informovanie kandidátov o vylúčení z voľby predsedu komory v zmysle čl. 6, bodu 9 (ak je relevantné) | najneskôr **31.12.2018**, vrátane |
| **Konanie doplňujúcich volieb** | **10.01.2019** |

***Úloha č.1:*** Požiadať predsedov dozornej rady a disciplinárnej komisie o určenie zástupcu do komisie na uskutočnenie protokolárneho prevzatia agendy po predchádzajúcej predsedníčke komory. Za predstavenstvo určí zástupcu podpredseda komory.

Zodpovedný: podpredseda komory; termín: 30.11.2018; termín a prevzatie agendy: 14.12.2018

***Úloha č. 2****:* Osobitným listom pozvať bývalú predsedníčku na Snem, s tým že bude mať  v programe snemu vytvorený priestor na odovzdanie svojho mandátu

Zodpovedná: tajomníčka komory; termín: 15.12.2018

***Úloha č. 3***: Predstavenstvo komory poverilo tajomníčku komory písomne vyzvať členov všetkých orgánov a tiež regionálnych zástupcov komory, aby boli súčinní a podieľali sa na príprave novely zákona prostredníctvom svojich pripomienok a poznatkov z praxe, prípadne sa priamo zapojili do pracovnej skupiny.

Zodpovedná: tajomníčka komory; termín: 25.11.2018

***Úloha č. 4:*** Prostredníctvom newslettra odoslať oznam o poslednom možnom termíne zaslania kandidátok na voľbu predsedu komory a členov volebnej komisie.

Zodpovedná: tajomníčka komory; termín: 25.11.2018

***Úloha č. 5:*** najneskôr do 30. 11. 2018 informovať členov predstavenstva o stave nominácií na členov volebnej komisie a predsedu komory.

Zodpovedná: tajomníčka komory; termín: v texte

***Úloha č. 6:*** Požiadať všetkých regionálnych zástupcov, aby nominovali kandidáta na člena volebnej komisie (tak aby bolo rešpektované regionálne zastúpenie) a na predsedu komory.

Zodpovedná: tajomníčka komory; termín: 25.11.2018

***Úloha č. 7:*** Zaslať pozvánku na zasadnutie snemu

Zodpovedná: tajomníčka komory; termín: 15.12.2018

***Uznesenie č. 1:*** Predstavenstvo schválilo termín rokovania o výbere členov volebnej komisie o celkovom počte 5 členov pre mimoriadnu voľbu predsedu komory.

***Úloha č. 8:*** Odoslať predstavenstvu komory správu o hlasovaní vo veci nominácie členov volebnej komisie. Hlasovanie prebehne v termíne od 6.12. - 7.12.2018 formou „per rollam“.

Zodpovedná: tajomníčka komory; termín: 3.12.2018

**03. Schválenie krízového rozpočtu na rok 2019**

Ekonómka komory S. Dräxlerová predložila alternatívy rozpočtu komory na rok 2019. Spoločnými úvahami s členmi predstavenstva bol navrhnutý rozpočet na rok 2019, ktorý bude následne „per rollam“ schvaľovaný všetkými členmi predstavenstva, nakoľko sa jedná strategicky o veľmi dôležitý dokument. Navrhovaný rozpočet je jednou z príloh zápisnice. Súčasťou prejednávania bol aj presun položky „nevysporiadaného hospodárskeho výsledku za rok 2017“.

***Uznesenie č. 2:***

Prítomní členovia predstavenstva schválili presun nevysporiadaného hospodárskeho výsledku za rok 2017 z účtu 431 - Výsledok hospodárenia v schvaľovaní vo výške 13.057,88 eur (plná výška výsledku hospodárenia) na účet 428 - Nevysporiadaný výsledok hospodárenia minulých rokov.

V súvislosti s vysokými pohľadávkami na členských príspevkoch a tvorbe rozpočtu komory na rok 2019, prejednali členovia predstavenstva možnosti napĺňania príjmovej časti rozpočtu. Navrhli dodržať zákonné postupy uplatňovania povinností vyplývajúcich z členstva v komore.

***Uznesenie č.3:***

Predstavenstvo komory schválilo odoslanie podnetu disciplinárnej komisii na začatie disciplinárneho konania vo veci nezaplatenia členských príspevkov u vybraných členov komory. Zoznam členov, ktorí si neplnia povinnosti člena platiť členské príspevky bude súčasťou príloh. V priloženom zozname budú pohľadávky za ostatné dva roky (2016, 2017) a ďalšou budú pohľadávky voči členom, ktorí nezaplatili členský príspevok za aktuálny rok 2018. Členovia boli viackrát vyzvaní, aby svoje podlžnosti zaplatili, posledná výzva im bola odoslaná 21.9.2018 formou mailovej komunikácie. Disciplinárna komisia prehodnotí situáciu a začne disciplinárne konanie voči členom.

***Úloha č. 9:*** Najneskôr do 30. 11. 2018 odoslať podnet disciplinárnej komisii na začatie disciplinárneho konania voči členom komory, ktorí si neplnia povinnosť člena platiť členský príspevok. Súčasťou úlohy je kontaktovať právneho poradcu a začať konať vo veci vymáhania pohľadávok.

Zodpovedný: tajomníčka komory; termín v texte

**04. Prijímanie nových členov**

K termínu zasadnutia predstavenstva boli komore doručené dve žiadosti o zápis do zoznamu členov komory. Predstavenstvo žiadosti dôkladne preskúmalo a rozhodlo nasledovne:

PhDr. Bohuš Čepiga, PhD. žiadosť OK, zapísaná do zoznamu členov komory

Mgr. Marián Salma žiadosť OK, zapísaná do zoznamu členov komory

**05. Rôzne**

V bode programu rôzne bola prejednaná potreba pokračovať v účasti zástupcov všetkých orgánov komory (t .j. profesijnej rady, disciplinárnej komisie a dozornej rady) na rokovaniach predstavenstva, tak ako to bolo zaužívané a dohodnuté v minulých obdobiach. Súčasne Inge Doležalová požiadala o zasielanie podrobných informácií regionálnym zástupcom o dianí v komore a záverov z po každom rokovaní orgánov komory, najmä predstavenstva. Jana Mazalánová opätovne požiadala o prizývanie aj regionálnych zástupcov. Na základe týchto požiadaviek bol podpredseda komory poverený zvolať „per rollam“ rokovanie k nasledujúcim bodom:

* opätovne hlasovať o pozývaní na každé rokovanie predstavenstva predsedov, prípadne zástupcov orgánov komory; hlasovať o pozývaní na predstavenstvo regionálnych zástupcov.
* hlasovať o schválení rozpočtu na rok 2019 v znení viacerých alternatív, t. j. navrhnuté ekonómkou komory a navrhnuté na dnešnom rokovaní.
* opätovne hlasovať s ohľadom na tvorbu rozpočtu pre rok 2019 o vypovedaní nájomnej zmluvy kancelárskych priestorov na prvom poschodí. (Napriek tomu, že ide o strategicky veľmi lukratívne priestory s nízkymi nákladmi na nájomnom, je tento krok nevyhnutný z dôvodu finančnej úspory).

***Úloha č. 10:*** podpredseda SKSPaASPzvolá „per rollam“ rokovanie

Zodpovedný: podpredseda komory, v texte; termín: 30.11.2018

**Termín a miesto najbližšieho zasadania predstavenstva**

Najbližšie zasadanie predstavenstva zvolá podpredseda komory v súlade s Článkom 4 Rokovacieho poriadku SK SP a ASP a dohodnutými termínmi na rokovaní predstavenstva dňa 25.10.2018 (spojiť rokovanie predstavenstva s termínmi workshopov v rôznych regiónoch). Členovia budú rozhodovať v termíne od 26.11.2018 do 28.11.2018„per rollam“– prostredníctvom vyjadrenia súhlasu, nesúhlasu, písomne, prostredníctvom elektronickej pošty.

V Ružomberku dňa 22.11. 2018

Zapísala: Mgr. Stanislava Bartošová

Overil: PhDr. Doležalová Ingrid

PhDr. Peter Seman

Podpredseda SKSPaASP

*príloha č.1*

**POZVÁNKA**

Týmto Vás pozývame na zasadanie Predstavenstva Slovenskej komory SP a ASP.

Dátum a čas konania: **22. novembra 2018, od 10.00 hod. do 13.00 hod.**

Miesto konania: Ružomberok, Katolícka Univerzita, Hrabovská cesta 1,miestnosť 139, 1. poschodie

**Program rokovania predstavenstva**

10:00 – 11:00 **01. Informácia o aktivitách od posledného zasadnutia predstavenstva**

11:00 – 11:30 **02. Snem 2019 a príprava doplňujúcich volieb**

**03. Schvalenie krízového rozpočtu na rok 2019**

11:30 – 11:40 **Prestávka**

11:40 – 12:30 **04. Prijímanie nových členov, postúpenie pohľadávok disciplinárnej komisii**

12:30 – 13:00 **05. Rôzne**

Ďakujem,

PhDr. Peter Seman

Podpredseda SK SPa ASP